РЕГЛАМЕНТ (ЕО) № 321/2007 НА КОМИСИЯТА
от 23 март 2007 година
за изменение на Регламент (EИО) № 396/92 на Комисията относно класирането на определени стоки в Комбинираната номенклатура
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
като има предвид, че:
(1)
В точка 4 от приложението към Регламент (EИО) № 396/92 на Комисията (2) някои превозни средства с усилена обръщателна платформа с хидравлично накланяне са класирани в Комбинираната номенклатура под код по КН 8704 31 91. Според същата точка многофункционалността и усложнената конструкция на обръщателната платформа не позволяват окачествяването на тази стока като самосвал, попадащ под код по КН 8704 10.
(2)
В решението си по дело C-396/02 (3) Съдът на Европейските общности постанови, че фактът, че превозното средство с товарна платформа е оборудвано с усложнена, многоцелева и прецизна функция за накланяне, не изключва класирането му като самосвал по смисъла на подпозиция 8704 10 от Комбинираната номенклатура.
(3)
Тъй като мярката за класиране, изложена в Регламент (ЕИО) № 396/92, не е в съответствие с гореспоменатото решение на Съда, което установи, че точка 4 е некоректна, този регламент трябва да бъде изменен, доколкото той класира превозните средства с хидравлично накланяне под код по КН 8704 31. Следователно уместно е точка 4 да се заличи и да се отмени от 10 март 1992 г.
(4)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Точка 4 от приложението към Регламент (ЕИО) № 396/92 се заличава.
Член 2
Настоящият регламент влиза в сила в деня на публикуването му в Официалния вестник на Европейския съюз.
Прилага се от 10 март 1992 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 март 2007 година.